പലതവണ ട്രാഫിക് ബ്ലോക്കുണ്ടാക്കി, അരയന്നം പൊലീസ് കസ്റ്റഡിയില്, നന്ദി പറഞ്ഞ് ജനം! ട്രാഫിക് ബ്ലോക്കുണ്ടാക്കിയാല് ആരായാലും അറസ്റ്റ് ചെയ്തു നീക്കേണ്ടത് പൊലീസിന്റെ ചുമതലയാണ്, അതിനി ഒരു അരയന്നമായാലും. കേട്ടാല് ചിരിവരുമെങ്കിലും, സംഭവം സത്യമാണ്. യു കെയിലെ കേംബ്രിഡ്ജ്ഷെയറില് നിരന്തരമായി ട്രാഫിക് തടഞ്ഞതിനെ തുടര്ന്ന് ഒരു അരയന്നത്തെ പൊലീസ് അറസ്റ്റ് ചെയ്തു. ഹാര്ഡ്വിക്കിലെ എ 428 ലാണ് സംഭവം. അരയന്നത്തെ കുറിച്ച് ഒന്നിലധികം പരാതികള് ലഭിച്ചതിനെ തുടര്ന്നാണ് പൊലീസ് രംഗത്തെത്തിയത്. കലിപ്പിലായിരുന്ന അരയന്നം റോഡിലൂടെ കടന്ന് പോയ മോട്ടര് വാഹനങ്ങള്ക്ക് വലിയ തലവേദനയുണ്ടാക്കാന് തുടങ്ങി. യാത്രക്കാരെ തടയുകയും, ട്രാഫിക് ബ്ലോക്കുണ്ടാകുകയും ചെയ്ത അതിനെ നിയന്ത്രിക്കാന് ആളുകള് പാടുപെട്ടു. അങ്ങനെ സഹികെട്ട യാത്രക്കാര് ഒടുവില് പൊലീസില് പരാതിപ്പെടുകയായിരുന്നു. കോലാഹലമറിഞ്ഞ് പൊലീസ് ഉടനെ രംഗത്തെത്തി പ്രശ്നക്കാരനെ അറസ്റ്റ് ചെയ്തു നീക്കി. തക്ക സമയത്ത് വന്ന് അവിടെ നിന്ന് അതിനെ മാറ്റാന് കഴിഞ്ഞത് ഭാഗ്യമായി എന്ന് പൊലീസ് അറിയിച്ചു. പൊലീസ് അരയനത്തെ ഓടിച്ചിട്ട് പിടിച്ച് അവരുടെ ഫ്ലൂറസന്റ് ജാക്കറ്റുകളിലൊന്നില് പൊതിഞ്ഞ് അടുത്തുള്ള പുഴയില് തിരികെ കൊണ്ടുപോയിവിട്ടു. ഇത് റിപ്പോര്ട്ട് ചെയ്തവര്ക്കും അതിനെ രക്ഷിക്കാന് സഹായിച്ചവര്ക്കും നന്ദി! പൊലീസ് ഫേസ്ബുക്കില് കുറിച്ചു. അരയന്നം ഇപ്പോള് സുരക്ഷിതമാണ്. ഇനി അത് തിരികെ വരില്ലെന്ന വിശ്വാസത്തിലാണ് പൊലീസും, യാത്രക്കാരും. ഫേസ്ബുക്കില് ആളുകള് ഇതിനെ ഹോട്ട് ഫസ് എന്ന സിനിമയുമായി താരതമ്യം ചെയ്യുകയാണ് ഇപ്പോള്. രണ്ട് പോലീസ് ഉദ്യോഗസ്ഥര് അവരുടെ പ്രശ്നകാരനായ അരയന്നത്തെ നിയന്ത്രിക്കാന് കഷ്ടപ്പെടുന്നതാണ് സിനിമയുടെ ഇതിവൃത്തം. Last Updated Aug 4, 2021, 2:18 PM IST Cambridgeshire swan detained traffic block police